CELEX: 52012PC0104
Language: mt
Date: 2012-03-06 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li tintemm il-qagħda ta’ defiċit eċċessiv tal-gvern fl-Ungerija

|
			
		
		
		52012PC0104
		
			Rakkomandazzjoni għal RAKKOMANDAZZJONI TAL-KUNSILL bil-għan li tintemm il-qagħda ta’ defiċit eċċessiv tal-gvern fl-Ungerija /* COM/2012/0104 final - 2012/ () */
			
				
		
		
			
			   	MEMORANDUM TA’ SPJEGAZZJONI
Fil-5 ta’ Lulju 2004,
il-Kunsill iddeċieda, skont l-Artikolu 104(6) tat-Trattat li
jistabbilixxi l-Komunità Ewropea (it-Trattat KE), li kien jeżisti
defiċit eċċessiv fl-Ungerija. Fl-24 ta’Jannar 2012,
il-Kunsill iddeċieda, skont l-Artikolu 126(8) tat-Trattat dwar
il-Funzjonament tal-Unjoni Ewropea (it-TFUE), li l-Ungerija ma ħaditx
azzjoni effettiva bi tweġiba għall-aħħar Rakkomandazzjoni
tal-Kunsill skont l-Artikolu 104(7) tat-Trattat tas-7 ta’ Lulju 2009.

B’segwitu għad-Deċiżjoni
tal-Kunsill tal-24 ta’ Jannar 2012, u skont
l-Artikolu 126(7) tat-TFUE u l-Artikolu 3 tar-Regolament tal-Kunsill
(KE) Nru 1467/97, [fis-6 ta’Marzu 2012], il-Kummissjoni
għandha tadotta Rakkomandazzjoni għal Rakkomandazzjoni ġdida
tal-Kunsill bil-għan li tintemm il-qagħda ta’ defiċit
eċċessiv tal-gvern fl-Ungerija.
Rakkomandazzjoni għal
RAKKOMANDAZZJONI TAL-KUNSILL
bil-għan li tintemm il-qagħda ta’
defiċit eċċessiv tal-gvern fl-Ungerija
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament
tal-Unjoni Ewropea (it-TFUE), u b’mod partikulari l-Artikolu 126(7)
tiegħu,
Wara li kkunsidra r-Rakkomandazzjoni
tal-Kummissjoni Ewropea,
Billi:
(1)              
Skont l-Artikolu 126 tat-TFUE, l-Istati Membri
għandhom jevitaw defiċit eċċessiv tal-gvern.
(2)              
Il-Patt ta’ Stabbiltà u Tkabbir huwa bbażat
fuq l-għan ta’ finanzi sodi tal-gvern bħala mezz biex
jissaħħu l-kundizzjonijiet għall-istabbiltà tal-prezzijiet u
għal tkabbir sostenibbli b’saħħtu li jwassal għall-ħolqien
tal-impjiegi. 
(3)              
Fil-5 ta’ Lulju 2004, il-Kunsill
iddeċieda, skont l-Artikolu 104(6) tat-Trattat li jistabbilixxi
l-Komunità Ewropea (it-Trattat KE), li kien jeżisti defiċit
eċċessiv fl-Ungerija u għamel rakkomandazzjonijiet skont
l-Artikolu 104(7) tat-Trattat KE bil-għan li l-qagħda ta’
defiċit eċċessiv tinġieb fi tmiemha sal-2008. 
(4)              
F’Jannar tal-2005, f’konformità
mal-Artikolu 104(8) tat-Trattat KE, il-Kunsill ikkunsidra li l-Ungerija ma
kinetx ħadet azzjoni effettiva bi tweġiba għar-rakkomandazzjoni
tiegħu u f’Marzu tal-2005 ħareġ rakkomandazzjoni oħra
bbażata fuq l-Artikolu 104(7) tat-Trattat KE, li fiha kkonferma
l-iskadenza tal-2008 għall-korrezzjoni tad-defiċit
eċċessiv. F’Novembru tal-2005, il-Kunsill iddeċieda li,
għat-tieni darba, l-Ungerija kienet naqset milli tikkonforma
mar-rakkomandazzjonijiet skont l-Artikolu 104(7) tat-Trattat KE.
Għaldaqstant, f’Ottubru tal-2006 l-Kunsill adotta t-tielet
rakkomandazzjoni skont l-Artikolu 104(7) tat-Trattat KE indirizzata
lill-Ungerija, li fiha ppospona d-data ta’ skadenza għall-korrezzjoni
tad-defiċit eċċessiv għall-2009. F’Lulju tal-2009,
il-Kunsill ikkonkluda li l-awtoritajiet Ungeriżi setgħu jitqiesu li
ħadu azzjoni effettiva bi tweġiba għar-rakkomandazzjonijiet ta’
Ottubru tal-2006 u, fl-isfond tat-tnaqqis kbir fir-ritmu ekonomiku
ħareġ rakkomandazzjonijiet riveduti skont l-Artikolu 104(7)
tat-Trattat KE, li fihom reġa’ stabbilixxa data ta’ skadenza ġdida
għall-korrezzjoni, jiġifieri l-2011.
Fis-27 ta’ Jannar 2010, il-Kummissjoni kkonkludiet li l-Ungerija
kienet ħadet azzjoni effettiva bi tweġiba għall-aħħar
rakkomandazzjonijiet tal-Kunsill, iżda avżat li kien hemm riskji
konsiderevoli. 
(5)              
Skont id-dispożizzjonijiet
tal-Artikolu 126(8) tat-TFUE, fl-24 ta’ Jannar 2012,
il-Kunsill iddeċieda li l-Ungerija ma kinetx ħadet azzjoni effettiva
bi tweġiba għar-rakkomandazzjoni tiegħu ta’ Lulju tal-2009
fil-perjodu stipulat f’dik ir-rakkomandazzjoni. Filwaqt li ma kienx hemm ksur
tal-valur nominali referenzjali ta’ 3 % tal-PDG fl-2011, dan ma kienx
ibbażat fuq korrezzjoni strutturali u sostenibbli, iżda kien imsejjes
fuq dħul sostanzjali ta’ darba biss. Dan kien akkumpanjat minn
deterjorament strutturali fl-2010 u l-2011 ta’ aktar minn 2 % tal-PDG,
meta mqabbel ma’ rakkomandazzjoni ta’ titjib fiskali kumulattiv ta’ 0.5 %
tal-PDG. Barra minn hekk, filwaqt li fl-2012 l-awtoritajiet kienu qed
jimplimentaw miżuri strutturali li kienu mistennija jikkumpensaw
ħafna għad-deterjorament ta’ qabel, għal darb’oħra,
il-valur referenzjali ta’ 3 % tal-PDG mogħti fit-Trattat se
jitħares biss bis-saħħa ta’ miżuri ta’ darba biss li jammontaw
għal kważi 1 % tal-PDG fl-2012 u se jinkiser fl-2013. [Wara din
id-Deċiżjoni tal-Kunsill, il-Kunsill iddeċieda
[fit-13 ta’ Marzu] li jissospendi parti mill-approprjazzjonijiet
għall-impenji tal-Fond ta’ Koeżjoni għall-2013
għall-Ungerija (f’konformità mal-Artikolu 4 tar-Regolament
tal-Kunsill (KE) Nru 1084/2006)].
(6)              
Skont l-Artikolu 126(7) tat-TFUE u
l-Artikolu 3 tar-Regolament tal-Kunsill (KE) Nru 1467/97 dwar li
titħaffef u li tiġi ċċarata l-implimentazzjoni
tal-proċedura ta’ defiċit eċċessiv (li jifforma parti
mill-Patt ta’ Stabbiltà u Tkabbir), il-Kunsill hu mitlub jagħmel
rakkomandazzjonijiet lill-Istat Membru kkonċernat, bil-għan li
l-qagħda ta’ defiċit eċċessiv tinġieb fi tmiemha
f’perjodu stabbilit. Ir-rakkomandazzjoni trid tistabbilixxi data ta’ skadenza
ta’ mhux aktar minn sitt xhur għal azzjoni effettiva li għandha
tittieħed mill-Istat Membru kkonċernat biex jikkoreġi
d-defiċit eċċessiv, kif ukoll data ta’ skadenza
għall-korrezzjoni tad-defiċit eċċessiv – korrezzjoni li
għandha titlesta fis-sena ta’ wara li jkun ġie identifikat
id-defiċit, sakemm ma jkunx hemm ċirkustanzi speċjali. Meta jkun
qed jiġi deċiż jekk jeżistux ċirkustanzi speċjali
jew le, għandhom jitqiesu l-“fatturi rilevanti” kif iċċarat
fl-Artikolu 2(3) tar-Regolament (KE) Nru 1467/97. Barra minn hekk,
f’rakkomandazzjoni biex jiġi kkoreġut defiċit
eċċessiv, il-Kunsill għandu jitlob li jintlaħqu l-miri
baġitarji annwali li, abbażi tat-tbassir li fuqu tissejjes
ir-rakkomandazzjoni, huma konsistenti ma’ titjib minimu annwali ta’ 0.5 %
tal-PDG, bħala valur ta’ referenza, fil-bilanċ strutturali,
jiġifieri l-bilanċ aġġustat ċiklikament minbarra
miżuri ta’ darba biss u miżuri temporanji oħrajn. 
(7)              
L-ekonomija Ungeriża ħarġet
mir-reċessjoni fl-2010, minħabba li l-PDG kiber b’1.3 %. Fl-2010,
l-irkupru sar b’rata ferm iktar mgħaġġla minn dak ta’
-0.3 % mbassar mis-servizzi tal-Kummissjoni fir-Rebbiegħa tal-2009
(jiġifieri fl-istess żmien li fih ħarġet
ir-rakkomandazzjoni tal-Kunsill). Fl-2011, il-PDG huwa mistenni li kompla
jikber b’rata moderata ta’ 1.7 %, dejjem bis-saħħa
tal-bilanċ estern biss. Madankollu, il-prospetti tat-tkabbir naqsu matul
l-2011 minħabba li, b’mod ġenerali, l-ambjent internazzjonali
ddgħajjef – ħaġa li kellha diversi impatti li affettwaw diversi
oqsma, kif ukoll minħabba li d-domanda domestika kompliet tonqos, anki
minħabba l-inċertezzi tal-politika. F’dan il-kuntest, it-tbassir
interim tas-servizzi tal-Kummissjoni ta’ Frar tal-2012 ibassar li l-PDG se
jonqos kemm kemm, b’0.1 %, qabel ma jerġa’ jkompli jikber.
(8)              
Wara defiċit ta’ 4.2 % tal-PDG fl-2010,
il-bilanċ ġenerali tal-gvern mistenni jkun wieħed pożittiv
fl-2011, iżda biss bis-saħħa ta’ dħul sostanzjali ta’ darba
biss ta’ kważi 10 % tal-PDG marbutin mat-trasferiment tal-assi
tal-pensjonijiet mill-iskemi privati tal-pensjonijiet. L-istima uffiċjali
għas-surplus tal-baġit tal-2011 hija ta’ 3.9 % tal-PDG, kif
speċifikat fir-rapport dwar il-progress tal-proċedura ta’
żbilanċ eċċessiv ta’ Diċembru tal-2011. Meta wieħed
iqis l-informazzjoni riċenti dwar żviluppi baġitarji tal-flussi
tal-flus li kienu aħjar milli kien mistenni għal ċerti partiti
tad-dħul, kif ukoll għas-sottosettur tal-gvern lokali, jista’ jkun li
jkun hemm surplus li jkun saħansitra ftit ogħla minn hekk (ta’ madwar
4.1 % tal-PDG, abbażi ta’ valutazzjoni aġġornata
tas-servizzi tal-Kummissjoni). 
(9)              
Għall-2012, il-baġit adottat jimmira li
jilħaq defiċit ta’ 2.5 % tal-PDG, li għandu jintlaħaq
bis-saħħa ta’ diversi pakketti ta’ konsolidament – li
fil-biċċa l-kbira tagħhom kienu tħabbru fil-Pjan “Széll
Kálmán” u fl-aġġornament tal-2011 tal-Programm ta’
Konverġenza – u li għandhom l-għan li jikkoreġu,
parzjalment, l-effett tat-tnaqqis sostanzjali fit-taxxi li kien ġie
deċiż fit-tieni nofs tal-2010 u li kien jammonta għal ftit iżjed
minn 2 % tal-PDG, filwaqt li jistabbilixxu riżerva straordinarja
(tnaqqis fin-nefqa kontinġenti) ta’ 1.1 % tal-PDG. Dħul nett ta’
darba biss ta’ 0.7 % tal-PDG mit-taxxi temporanji straordinarji wkoll
jappoġġa l-kisba tal-mira. Abbażi tal-iżviluppi
ekonomiċi u baġitarji riċenti, it-tbassir aġġornat
tas-servizzi tal-Kummissjoni attwalment qed jistenna li d-defiċit se jkun
ta’ 3 % tal-PDG, jiġifieri li se jkun iktar mill-mira uffiċjali
tal-awtoritajiet. Meta mqabbel mal-baġit adottat, dan it-tbassir
ogħla tad-defiċit jirrifletti, fost affarijiet oħra, tkabbir
ekonomiku li huwa nofs punt perċentwali inqas, kif ukoll valutazzjoni
aktar prudenti tal-iżviluppi fid-dħul u fin-nefqa. Fl-istess waqt,
din tassumi li r-riżerva straordinarja mhix ser tintuża
(jiġifieri li se jkun hemm tnaqqis fin-nefqa kontinġenti). It-tbassir
aġġornat tas-servizzi tal-Kummissjoni ta’ 3 % tal-PDG huwa ta’
0.2 % tal-PDG ogħla mit-tbassir meta ġiet adottata
r-rakkomandazzjoni għal Deċiżjoni tal-Kunsill skont
l-Artikolu 126(8). Dan jista’ jiġi spjegat bil-fatt li effett ta’
referenza aħjar milli kien mistenni (mill-2011) mhux biżżejjed
biex jiġu kkumpensati l-impatti baġitarji ta’ reviżjoni
oħra ’l isfel fit-tbassir ekonomiku għall-2012 u l-impatt ta’
rendimenti ogħla tal-bonds. F’konformità mal-prattiki stabbiliti
fis-sorveljanza fiskali tal-UE, il-pjanijiet ta’ konsolidament il-ġodda
ta’ 0.4 % tal-PDG, ippubblikati mill-awtoritajiet
fil-21 ta’ Frar 2012, ma jistgħux jiġu inkorporati
fit-tbassir tas-servizzi tal-Kummissjoni minħabba li għadhom ma
ġewx issostanzjati biżżejjed.
(10)          
Fl-2013, id-defiċit mistenni jerġa’
jiżdied għal madwar 3.6 % tal-PDG (’il fuq minn 3 %
tal-PDG), li jaqbeż it-tbassir tas-servizzi tal-Kummissjoni, li kien ta’
3.25 % tal-PDG meta ġiet adottata d-Deċiżjoni tal-Kunsill
li l-Ungerija ma ħaditx azzjoni effettiva abbażi
tal-Artikolu 126(8) tat-TFUE. Din iċ-ċifra ogħla
tad-defiċit ġejja l-aktar minn żviluppi fil-fatturi li
jżidu d-defiċit ta’ 0.4 % tal-PDG (bħad-dħul inqas
mit-taxxi minħabba t-tbassir ta’ inqas tkabbir fl-2012), li wasslu wkoll
għat-tbassir ta’ defiċit ogħla għall-2012. Barra minn hekk,
l-infiq fuq l-imgħax se jiżdied iktar fl-2013 milli se jagħmel
fl-2012 (b’0.1 % tal-PDG). Effetti oħrajn,
bħall-ħtieġa ta’ inqas finanzjament milli meħtieġ
għall-bank ċentrali fl-2013 (b’0.25 % tal-PDG), mistennija jikkumpensaw
għal dawn l-effetti biss b’mod parzjali. Meta mqabbel mal-2012,
iż-żieda fid-defiċit għal 3.6 % tal-PDG
għall-2013 ġejja essenzjalment mit-tneħħija gradwali
tal-imposti settorjali b’effett baġitarju nett ta’ 0.7 % tal-PDG
fl-2013, mill-infiq akbar għas-servizzi tad-dejn b’ammont ta’ 0.5 %
tal-PDG, kif ukoll minn bażi tat-taxxa iktar stretta għat-taxxa fuq
id-dħul personali b’effett baġitarju ta’ 0.3 % tal-PDG. Dawn
l-effetti li jżidu d-defiċit, li jammontaw għal madwar
1.5 % tal-PDG, huma mistennija jiġu kkumpensati biss b’mod parzjali
permezz tal-implimentazzjoni ulterjuri tal-programm ta’ riforma strutturali
“Széll Kálmán”, u b’hekk se jwasslu għal iffrankar ta’ 0.4 % tal-PDG
u ffrankar ieħor ta’ 0.4 % tal-PDG, bħall-iffriżar nominali
tal-pagi tal-ħaddiema fis-settur pubbliku. Fl-aħħar nett,
il-baġit mistenni jibbenefika xi ftit mill-irkupru ekonomiku previst.
(11)          
Skont l-aħħar stimi tas-servizzi
tal-Kummissjoni, wara deterjorament ta’ 1.5 % fl-2010 u ta’ 0.5 %
fl-2011, il-bilanċ strutturali mistenni jitjieb bi kważi 2 %
fl-2012 qabel ma jerġa’ jiddeterjora b’0.5 % tal-PDG fl-2013. Jekk
il-gvern jieħu l-miżuri meħtieġa biex jikseb il-miri
fiskali tiegħu fl-2012 u fl-2013, it-titjib strutturali jkun ta’ madwar
2.5 % tal-PDG fl-2012 u ta’ 0.5 % tal-PDG fl-2013.
(12)          
Il-prospetti baġitarji deskritti hawn fuq
jistgħu jittejbu b’iktar minn 0.5 % tal-PDG fl-2013 jekk ir-riformi
previsti fil-Pjan “Széll Kálmán” ikunu speċifikati u implimentati
biżżejjed. Iktar iffrankar fl-infiq, ippubblikat
fil-21 ta’ Frar 2012, irid jiġi ssostanzjat, b’mod
partikulari fl-oqsma tat-tnaqqis tas-sussidju għall-kumpaniji tat-trasport
pubbliku u għall-prodotti farmaċewtiċi, filwaqt li jista’ jkun
mistenni dħul addizzjonali mill-introduzzjoni prevista ta’ ħlasijiet
elettroniċi għall-użu tat-toroq. Minbarra dawn il-miżuri,
sabiex tinkiseb korrezzjoni fit-tul tad-defiċit eċċessiv,
l-Ungerija tista’ tibbenefika minn immirar aħjar tal-allokazzjoni
universali għat-tfal (possibbilment b’rabta mat-tnaqqis ġeneruż
fit-taxxa għall-familji li ddaħħal dan l-aħħar),
mid-dħul ta’ taxxa ċentrali fuq il-proprjetà bbażata fuq
il-valur tal-proprjetà u mit-titjib tan-natura progressiva tal-iskema tat-taxxa
fuq id-dħul b’rata fissa; din l-aħħar kwistjoni ġiet
koperta fir-Rakkomandazzjoni tal-Kunsill indirizzata lill-Ungerija li saret
f’Lulju tal-2011 fil-kuntest tas-Semestru Ewropew. 
(13)          
Wara li żdied minn 79.7 % tal-PDG fl-2009
għal 81.3 % fl-2010, id-dejn gross tal-gvern naqas kemm kemm
għal 80.3 % tal-PDG fl-2011. Dan il-ftit titjib jirrifletti s-surplus
primarju sinifikanti ta’ 8 % tal-PDG, li ġie mid-dħul ta’ darba
biss mit-teħid tal-assi privati tal-pensjonijiet, li, fil-biċċa
l-kbira tiegħu, kien ikkumpensat mid-deprezzament fir-rata tal-kambju.
Jekk wieħed iħares iktar fit-tul, fid-dawl taċ-ċifri mistennija
tad-defiċit u abbażi ta’ suppożizzjoni teknika iktar
b’saħħitha tar-rata tal-kambju meta mqabbla mal-livelli fi tmiem
l-2011, kif ukoll jekk wieħed jassumi li se jkun hemm bejgħ ulterjuri
tal-assi tal-fondi tal-pensjonijiet li qabel kienu privati ta’ 1 %
tal-PDG, id-dejn gross tal-gvern mistenni jkun ta’ madwar 76 % tal-PDG
fl-2012, iżda huwa mistenni jerġa’ jiżdied mill-2013 ’il
quddiem.
(14)          
Żviluppi fiskali fl-imgħoddi wrew
dgħjufija fil-governanza fiskali u fit-trasparenza tal-ippjanar u
l-implimentazzjoni tal-baġit. Wara li dgħajfu b’mod effettiv il-qafas
ta’ governanza fiskali preċedenti, li kien għadu fil-bidu
tiegħu, fit-tieni nofs tal-2010, l-awtoritajiet daħħlu elementi
ewlenin ta’ qafas ġdid fil-Kostituzzjoni l-ġdida (li daħlet
fis-seħħ fl-1 ta’ Jannar 2012). B’mod partikulari,
ġie stabbilit limitu massimu tad-dejn nominali ta’ 50 % tal-PDG (li
għandu jinkiseb permezz ta’ tnaqqis kontinwu tad-dejn mil-livell
għoli attwali) u ngħata dritt tal-veto fuq il-baġit lill-Kunsill
Fiskali, li ġie rristrutturat. Leġiżlazzjoni ta’ segwitu
bil-għan li jiġu stabbiliti r-regoli numeriċi operattivi
l-ġodda kemm fil-livell ċentrali kif ukoll fil-livell lokali, u
r-rekwiżiti dwar l-arranġamenti li jirregolaw il-Kunsill Fiskali
ġew adottati lejn l-aħħar tal-2011 bħala “liġi
kardinali”. Ir-regola numerika annwali l-ġdida adottata xorta waħda
donnha għadha tiffoka wisq fuq iċ-ċiklu baġitarju annwali u
donnha ma tiffavorixxix l-ippjanar baġitarju fuq terminu medju
taż-żmien, ħaġa li l-Kunsill kien irrakkomanda li
għandha tissaħħaħ fir-Rakkomandazzjoni tiegħu ta’
Lulju tal-2011 fil-kuntest tas-Semestru Ewropew. F’dik l-istess
Rakkomandazzjoni speċifika għal dan il-pajjiż, il-Kunsill kien
talab lill-Ungerija biex twessa’ wkoll l-ambitu analitiku tal-Kunsill Fiskali
(pereżempju permezz tat-tħejjija ta’ tbassir makrofiskali regolari
ta’ referenza), ħaġa li għadha mhix żgurata, anki wara li
ġiet adottata l-liġi dwar l-istabbiltà ekonomika f’Diċembru
tal-2011.
(15)          
Il-monitoraġġ regolari u fil-ħin
tal-progress li jkun qed isir fl-implimentazzjoni tal-istrateġija ta’
konsolidament fiskali sabiex jiġi kkoreġut id-defiċit
eċċessiv għandu l-appoġġ tal-Artikolu 10a
tar-Regolament tal-Kunsill (KE) Nru 1497/67, li jipprevedi li l-Istat
Membru kkonċernat għandu jipprovdi t-tagħrif kollu meħtieġ.
F’dan il-kuntest, għandu jitħejja kapitolu separat
fl-aġġornament tal-Programm ta’ Konverġenza tal-Ungerija fl-2012
u dan għandu jitħejja wkoll wara, fir-rappurtar regolari ta’ kull
sitt xhur dwar il-progress, sa ma tintemm il-Proċedura ta’ Defiċit
Eċċessiv, f’konformità mal-impenn tal-awtoritajiet Ungeriżi.
(16)          
Il-miżuri ta’ konsolidament tal-baġit
għandhom jiżguraw titjib fit-tul fil-bilanċ ġenerali
tal-gvern, filwaqt li jkunu mmirati lejn it-titjib tal-kwalità tal-finanzi
pubbliċi u lejn it-tisħiħ tal-potenzjal ta’ tkabbir
tal-ekonomija,
ADOTTA DIN IR-RAKKOMANDAZZJONI:
(1)              
L-awtoritajiet Ungeriżi għandhom
iġibu fi tmiemha l-qagħda attwali ta’ defiċit eċċessiv
sal-2012.
(2)              
L-awtoritajiet Ungeriżi għandhom
iniżżlu d-defiċit ġenerali tal-gvern għal inqas minn
3 % tal-valur referenzjali tal-PDG b’mod sostenibbli u kredibbli skont
il-pjan multiannwali deskritt fil-programm aġġornat ta’
konverġenza tal-Ungerija tal-15 ta’ April 2011, hekk kif
approvat fl-Opinjoni tal-Kunsill tat-12 ta’ Lulju 2011.
Speċifikament għal dan il-għan, l-awtoritajiet Ungeriżi
għandhom:
(a)         
jiżguraw li jilħqu l-mira
tad-defiċit ta’ 2.5 % tal-PDG għall-2012 meta mqabbla
mar-riżultat mistenni ta’ 3 % tal-PDG abbażi tal-qafas
makroekonomiku wara t-tbassir interim tas-servizzi tal-Kummissjoni ta’ Frar tal-2012,
li jesiġi sforz fiskali addizzjonali ta’ mill-inqas 0.5 % tal-PDG
iktar mill-1.9 % tal-PDG li diġà huwa previst; b’mod partikulari, dan
għandu jsir billi l-miżuri għat-tnaqqis tad-defiċit
inklużi fil-Pjan “Széll Kálmán” u fl-aġġornament tal-2011
tal-Programm ta’ Konverġenza jiġu speċifikati aktar u jiġu
implimentati bis-sħiħ, kif ukoll billi jiġu adottati aktar
miżuri ta’ konsolidament ta’ natura strutturali, skont il-bżonn. Huma
għandhom jallokaw il-gwadanji possibbli mhux previsti għat-titjib tal-bilanċ
nominali, inkluż id-dħul possibbli ta’ darba biss li jiġi
mill-pass lura tal-benefiċjarji mill-pilastru tal-pensjonijiet privati
għal dawk pubbliċi; 
(b)         
jieħdu l-miżuri addizzjonali ta’ natura
strutturali meħtieġa skont il-bżonn, sabiex jiżguraw li d-defiċit
fl-2013, li mistenni jaqbeż il-limitu ta’ 3 % tal-PDG mogħti
fit-Trattat b’0.6 % tal-PDG abbażi tal-qafas makroekonomiku wara
t-tbassir interim tas-servizzi tal-Kummissjoni ta’ Frar tal-2012, jibqa’ ferm
inqas mil-limitu anki wara t-tneħħija gradwali kollha mistennija u
rrakkomandata tad-dħul ta’ darba biss li jammonta għal kważi
1 % tal-PDG. Dawn il-miżuri jistgħu jinkludu iktar
speċifikazzjoni u implimentazzjoni tar-riformi strutturali ppjanati
inklużi fil-Pjan “Széll Kálmán”; 
(c)         
jinkorporaw biżżejjed
dispożizzjonijiet għar-riżerva fil-liġijiet dwar
il-baġit li ġejjin (minbarra r-riżerva ġenerali preskritta
mill-Att dwar il-Finanzi Pubbliċi), sabiex jiżguraw li l-miri
tal-baġit jintlaħqu anki f’każ li jseħħu avvenimenti
mhux previsti.
(3)              
L-aġġustament tal-baġit imsemmi hawn
fuq għandu jikkontribwixxi biex il-proporzjon tad-dejn gross tal-gvern
jerġa’ jaqbad it-triq tat-tnaqqis. B’mod partikulari, għandu jkun
żgurat biżżejjed progress lejn il-konformità mal-valur ta’ referenza
għat-tnaqqis tad-dejn matul it-tliet snin ta’ wara l-korrezzjoni
tad-defiċit eċċessiv, skont l-Artikolu 2(1)(a)
tar-Regolament (KE) Nru 1467/97. 
(4)              
Hekk kif irrakkomanda l-Kunsill f’Lulju tal-2011,
l-awtoritajiet Ungeriżi għandhom iwettqu r-regoli fiskali
kostituzzjonali ewlenin billi jadattaw il-liġi kardinali dwar l-istabbiltà
ekonomika. Ir-regoli numeriċi għandhom jiżguraw li
l-proċess tal-baġit ikun imdaħħal f’qafas li jorbot
għal terminu medju taż-żmien u l-ambitu analitiku tal-Kunsill
Fiskali għandu jitwessa’.
(5)              
Il-Kunsill qed jistabbilixxi
[it-13 ta’ Settembru 2012] bħala d-data ta’ skadenza
għall-gvern Ungeriż biex jieħu azzjoni effettiva u
jispeċifika l-miżuri li se jkunu meħtieġa biex ikun hemm
progress fl-iżgurar ta’ korrezzjoni fit-tul tad-defiċit
eċċessiv. Il-valutazzjoni tal-azzjoni effettiva se tqis
l-iżviluppi ekonomiċi meta mqabbla mal-prospetti aġġornati
ppreżentati fid-Dokument ta’ Ħidma tal-Persunal tal-Kummissjoni
mehmuż mar-Rakkomandazzjoni tal-Kummissjoni għal din ir-Rakkomandazzjoni
tal-Kunsill. 
L-awtoritajiet Ungeriżi għandhom
jirrappurtaw dwar il-progress li jkun qed isir fl-implimentazzjoni ta’ dawn
ir-rakkomandazzjonijiet f’kapitolu separat fl-aġġornament
tal-Programm ta’ Konverġenza li se jitħejja fl-2012 u wara wkoll,
fir-rappurtar regolari ta’ kull sitt xhur dwar il-progress, sa ma tintemm
il-Proċedura ta’ Defiċit Eċċessiv, f’konformità mal-impenn
tal-Ungerija. 
Barra minn hekk, il-Kunsill qed jenfasizza
l-importanza li jintlaħaq l-għan fuq terminu medju
taż-żmien sabiex tkun żgurata s-sostenibbiltà tal-finanzi
pubbliċi jew il-progress rapidu lejn it-tali sostenibbiltà. Għalhekk,
huwa jistieden lill-awtoritajiet Ungeriżi jieħdu l-isforzi
strutturali meħtieġa sabiex jilħqu l-mira tagħhom
tal-baġit ta’ defiċit ta’ 2.2 % tal-PDG għall-2013 b’mod li
jiżguraw li l-għan fuq terminu medju taż-żmien, li
attwalment huwa ta’ bilanċ strutturali ta’ -1.5 % tal-PDG, jiġi
sostnut flimkien mal-korrezzjoni fit-tul tad-defiċit eċċessiv.
Din ir-rakkomandazzjoni hija indirizzata
lill-Ungerija.
Magħmula fi Brussel, 
                                                                       Għall-Kunsill
                                                                       Il-President